POROČILO KOMISIJE EVROPSKEMU PARLAMENTU, SVETU, EVROPSKEMU EKONOMSKO-SOCIALNEMU ODBORU IN ODBORU REGIJ

Naknadno vrednotenje dogodka evropske prestolnice kulture za leto 2017 (Pafos in Aarhus)

1.Uvod

To poročilo je predloženo na podlagi člena 12 Sklepa št. 1622/2006/ES Evropskega parlamenta in Sveta z dne 24. oktobra 2006 o vzpostavitvi aktivnosti Skupnosti za dogodek Evropske prestolnice kulture za leta 2007 do 2019 , ki določa, da Komisija vsako leto zagotovi zunanje in neodvisno vrednotenje rezultatov dogodka evropske prestolnice kulture iz prejšnjega leta ter institucijam in organom EU poroča o navedenem vrednotenju.

Ugotovitve in metodologija naknadnega vrednotenja so celoviteje predstavljene v priloženem delovnem dokumentu služb Komisije.

2.Ozadje aktivnosti

2.1.Aktivnost EU za evropsko prestolnico kulture (EPK)

Odkar je bila leta 1985 na medvladni ravni uvedena evropska prestolnica kulture , je program leta 1999 prerasel v povsem razvito aktivnost EU . Trenutno je urejena s Sklepom št. 445/2014/EU , mesta, ki so bila imenovana za EPK do leta 2019, pa so urejena s Sklepom št. 1622/2006/ES.

Namen aktivnosti EPK je opozarjati na bogastvo in raznolikost evropskih kultur in njihove skupne značilnosti ter tako spodbujati večje medsebojno razumevanje med evropskimi državljani. Hkrati je njen namen pospeševati dolgoročni razvoj mest ob upoštevanju kulture v širšem pomenu, kar vključuje družbeno-ekonomske učinke, krepitev sodelovanja med kulturnimi izvajalci, umetniki in mesti v Evropi ter sodelovanje in udeležbo lokalnih (in tujih) državljanov v kulturi.

2.2.Izbor in spremljanje evropskih prestolnic kulture za leto 2017

Skladno s Sklepom št. 1622/2006/ES sta bila do gostitve EPK v letu 2017 upravičena Ciper in Danska.

Pristojna organa obeh držav članic (tj. njuni ministrstvi za kulturo) sta vzporedno izvedla dvostopenjski izbirni postopek (priprava ožjega izbora in končno priporočilo). Svet trinajstih članov, od katerih jih je šest imenovala zadevna država članica, ostalih sedem pa institucije in organi Evropske unije, je prijave mest, ki kandidirajo, proučil na podlagi ciljev in meril iz Sklepa št. 1622/2006/ES. Na natečaj so se prijavila tri mesta na Cipru in dve na Danskem. Predizbor in končni izbor sta potekala leta 2011 oziroma 2012, ob zaključku postopka pa je svet priporočil, naj se naziv EPK za leto 2017 podeli mestoma Pafos in Aarhus . Svet Evropske unije je mesti uradno imenoval maja 2013 .

Nato se je za obe mesti začelo spremljanje: napredek priprav mest je spremljal in vodil svet, sestavljen iz sedmih neodvisnih strokovnjakov, ki so jih imenovali institucije in organi EU ter katerih dodatna naloga je bila zagotoviti skladnost s programom in zavezami, na podlagi katerih sta bili mesti izbrani. Predstavniki mest Pafos in Aarhus so se jeseni 2014 in spomladi 2016 udeležili dveh uradnih sestankov spremljanja, ki ju je sklicala Komisija. Ob koncu postopka spremljanja je svet Komisiji pripravil pozitivno priporočilo o dodelitvi po 1,5 milijona EUR vredne denarne nagrade v čast Meline Mercouri obema mestoma. Denarna nagrada, ki se financira v okviru programa Ustvarjalna Evropa , je bila obema EPK izplačana jeseni 2016.

2.3.Teme in usmeritev obeh EPK za leto 2017

Začetki mesta Pafos na Zahodnem Cipru segajo v neolitik. Mesto in celotna država sta na križišču Vzhodnega Sredozemlja, zaradi česar se v tej regiji staplja več kultur. S samo 35 000 prebivalci je Pafos tudi ena najmanjših evropskih prestolnic kulture doslej. Osrednja zamisel programa za Pafos 2017 je temeljila na antični tradiciji, ko se je kultura razvijala v odprtih prostorih. V okviru „tovarne kulture na prostem“ (izraz, ki je bil v prijavi večkrat poudarjen) kot pomembnega dela kulturnega programa so se zavezali, da bodo obšli vsa območja in skupnosti v Pafosu, prikazali dejavnosti programa Pafos 2017 ter ustvarili skupen prostor komunikacije in sodelovanja za vse. V osrčju zamisli niso bili le odprti prostori, temveč tudi odprtost v smislu strpnosti, sprejemanja, spodbujanja in vključevanja različnih kultur, zamisli in ver.

Cilj EPK v Pafosu je bil izražen v njenem geslu „Vezi med celinami, mostovi med kulturami“. Geslo je izražalo potrebo po medsebojnem povezovanju in gradnji mostov med ločenimi prebivalci Pafosa, vključno s stalnimi prebivalci, obiskovalci in priseljenci. Opozarjalo je tudi na pomen povezovanja raztresenih območij mesta ter ustvarjanje skupnega prostora iz celotnega okrožja Pafos, ki bi si ga dobesedno in v prenesenem pomenu delili vsi državljani. Nazadnje je poudarjalo potrebo, da se z različnimi projekti premostijo razlike med grško in turško skupnostjo na Cipru.

Aarhus je bil ustanovljen v 8. stoletju kot utrjeno vikinško naselje v naravnem pristanišču ob ustju reke. V zadnjih desetih letih se je mesto znatno razširilo, njegovo prebivalstvo se je povečalo za več kot 15 000 novih prebivalcev (in zdaj šteje 335 000 prebivalcev) ter ustvarjenih je bilo 20 000 novih delovnih mest, večinoma v panogah znanja, storitev in inovacij. Je tudi največje mesto v regiji Osrednja Jutlandija, eni od petih regij, ustvarjenih leta 2007. Aarhus se je za EPK prijavil v okviru širšega načrta za razvoj mesta, osredotočenega na gradbeni in infrastrukturni razvoj okoli morskega obrežja, vključno z „Dokk1“, novo javno knjižnico in kulturnim centrom z umetniškimi instalacijami. Cilj prijave je bil obenem spodbujati bolj povezano upravljanje v regiji Osrednja Jutlandija, ki obsega 19 občin.

Aarhus 2017 se je predstavil s temo „Ponovni premislek“. Splošni cilj je bil s kulturnimi izkušnjami spremeniti miselnost v mestu, regiji Osrednja Jutlandija in Evropi ter poudariti tri osrednje vrednote, in sicer trajnost, raznolikost in demokracija, ki so ključne za projekt EU. Kulturni program je temeljil na štirih letnih časih, vsak pa se je začel z velikim MEGA dogodkom na prostem. V vsakem letnem času so bile organizirane tudi tri prireditve ob polni luni, vendar v manjšem obsegu kot MEGA dogodki. Poleg teh dogodkov je bilo v programu predstavljenih več kot 350 umetniških in kulturnih projektov, konferenc in festivalov.

3.Vrednotenje